

Αρκαλοχώρι, 11/ 07/2025

Προς: ΜΜΕ

**ΔΕΛΤΙΟ ΤΥΠΟΥ**

**Ομόφωνο «ΟΧΙ» του Δήμου Μινώα Πεδιάδας στην εγκατάσταση Δομής φιλοξενίας μεταναστών στο πρώην στρατόπεδο Ζωγραφάκη, στο Καστέλλι**

Με ομόφωνη απόφαση, το Δημοτικό Συμβούλιο Μινώα Πεδιάδας απέρριψε κατηγορηματικά το ενδεχόμενο εγκατάστασης οποιασδήποτε δομής του Υπουργείου Μετανάστευσης στο πρώην στρατόπεδο Ζωγραφάκη στο Καστέλλι. Η απόφαση αυτή ελήφθη σε έκτακτη συνεδρίαση που πραγματοποιήθηκε την Πέμπτη, 10 Ιουλίου και αποτελεί την επίσημη επικύρωση της πάγιας και σταθερής θέσης της Δημοτικής Αρχής, όπως έχει εκφραστεί επανειλημμένα από το Δήμαρχο Βασίλη Κεγκέρογλου.

Κατά την εισήγησή του στο Δημοτικό Συμβούλιο, ο Δήμαρχος τόνισε ότι η, φέρουσα ικανότητα του Δήμου και της τοπικής κοινωνίας έχει εξαντληθεί, υπογράμμισε επίσης την ακαταλληλότητα της συγκεκριμένης τοποθεσίας του πρώην στρατοπέδου Ζωγραφάκη ενώ πέραν αυτού, η περιοχή δεν πληροί τις προδιαγραφές για δομές που πρέπει να βρίσκονται κοντά σε λιμάνια και κύριες διαδρομές. «Πρέπει να γίνει απόλυτα κατανοητό ότι ο Δήμος Μινώα Πεδιάδας έχει ήδη επτά (7) καταυλισμούς σεισμοπλήκτων και έχουμε φτάσει ήδη στα όριά μας. Δεν υπάρχει κανένα, μα κανένα, περιθώριο για ένα επιπλέον «στρατόπεδο» για μετανάστες», ανέφερε χαρακτηριστικά ο Δήμαρχος.

**Ειδικότερα η αρνητική στάση του Δήμου Μινώα Πεδιάδας στην εγκατάσταση Δομής Φιλοξενίας συνοψίζεται στους εξής παρακάτω λόγους:**

1. Έχει εξαντληθεί η φέρουσα ικανότητα του Δήμου λόγω των επτά (7) καταυλισμών σεισμοπλήκτων και των πλείστων όσων προβλημάτων από την κατασκευή του νέου Α/Δ στο Καστέλλι
2. Η θέση του στρατοπέδου είναι απαγορευτική αφού είναι ανάμεσα σε τρία (3) χωριά και εφάπτεται σπιτιών, παιδικής χαράς κτλ.
3. Είναι δίπλα στο Πολεμικό Αεροδρόμιο που αποτελεί βάση των F16/Βlock 52 για την Εθνική Άμυνα
4. Είναι λίγα εκατόμετρα από την είσοδο του νέου Διεθνούς Α/Δ
5. Δεν είναι κοντά σε Νοσοκομείο ή Λιμάνι αλλά ούτε και στις συνήθεις διαδρομές των μεταναστών.
6. Ακυρώνει τον αναπτυξιακό χαρακτήρα του Αεροδρομίου και λειτουργεί αποτρεπτικά για τις επενδύσεις.

«Η θέση του Δήμου είναι σταθερή, αμετάκλητη, και αδιαπραγμάτευτη από την πρώτη στιγμή που τέθηκε το ενδεχόμενο», δήλωσε χαρακτηριστικά ο Δήμαρχος στην εισήγηση του. Οι θέσεις αυτές αποτελούν συνέχεια της ξεκάθαρης στάσης της Δημοτικής Αρχής, από την πρώτη στιγμή που τέθηκε στο τραπέζι, ένα τέτοιο ενδεχόμενο και πιο συγκεκριμένα στις 13 Μαΐου, όταν επισκέφθηκε την Κρήτη ο τότε Υπουργός Μετανάστευσης και Ασύλου Μάκης Βορίδης, ο οποίος είχε εκφράσει την πρόθεση δημιουργίας Κέντρου Υποδοχής και Ταυτοποίησης στο νησί, εξετάζοντας το ενδεχόμενο διάθεσης του πρώην στρατοπέδου στο Καστέλλι. Ο Δήμαρχος είχε επικοινωνήσει άμεσα μαζί του, εκφράζοντας την απόλυτα αρνητική θέση του Δήμου.

Το Δημοτικό Συμβούλιο Μινώα Πεδιάδας και οι υπηρεσίες του Δήμου παραμένουν σε απόλυτη ετοιμότητα για κάθε δράση, εφόσον οι ανησυχίες της τοπικής κοινωνίας δεν εισακουστούν.